La Bibia piemontèisa/Testament Vej/Coelet/Coelet 12


Qoèlet

12

L’arcòrd dël Creator e la vejëssa 

Arcòrdte ‘d tò Creator ant le giornà ‘d toa gioventura prima ch’a rivo ij di ‘d magon e j’agn andova ch’it dovras dì: “l’hai pì gnun-e sodisfassion”. Prima ch’a tò euj së scuriran ël sol, la lus, la lun-a, e le stèile e a torno le nìvole dòp ëd la pieuva; quand ch’ij vardian ëd la ca a tërmolëran e ij vajant a vniran curv e le fomne ch’a mulin-o ‘l gran a chitëran ëd travajé, përchè a son restà an pòche, e ‘l top a vada a vagné cole ch’a vardo da le fnestre, e ch’as saro le pòrte an sla stra; quand che ‘l ciadel ëd la mòla a s'ësbassërà e ‘l gasojé dj’osej a sarà pì bass e tùit ij ton dël canté as sentiran pa pì; quand ch’a-i sarà tëmma për j’autin e për le carcaveje dla stra; quand che la màndola a sarà fiorìa e l’aliòstra as rabastrà con pen-a, e ij tàpari a saran pa pì bon, përchè l’òm as në va ant la ca eterna, e ‘d gent ch’a piora a raminga për le stra. Prima ch’a s'ës-ciapa ‘l cordon d’argent e la luserna d’òr a s'ësfrisa, e che a s'ës-ciapa la doja a la sorgiss e la pulìa a vada a tombé ant ël poss. Antlora la póer a tornërà a la tèra, com a l’era anans, e lë spirit a tornërà a Nosgnor ch’a l’ha dalo. 

Buf ëd vent dij buf ëd vent, a dis Qoèlet, tut a l’é vanità.

Epìlogh 

 Qoèlet a l’era nen mach un savi, ma a l’ha ‘dcò mostrà a la gent ël savèj. Al’ha scotà, sërcà e componù vàire proverbi. Qoèlet a l’ha sërcà ‘d trové le manere pì piasose për ëscrive precis paròle ‘d vrità. Le paròle dij savant a son parèj d’avujon; le sèrnie dj'autor a son parèj ‘d ciò piantà: smonù da ‘n Bërgé sol. 

As podrìa disse da pì ‘d sòn, ma, car ël mè fieul, fà cont che dij lìber as në fan già fin-a tròp e che studié tant a straca ‘l còrp.

Conclusion dël dëscors: dòp ch’a l’é sentusse tut: "Àbie timor ëd Nosgnor e goerna ij sò comandament", përché sòn a l’é tut për l’òm. An efet, Nosgnor at ciamrà cont an giudissi për tut lòn ch’it l’has fàit, fin-a le còse ch’a son ëstërmà, tant ëd bin che ‘d mal.  

[Fin]

Piemontèis
Bibia
Testament Vej
Coelet